Bruidegom “jammer” oor brand by trouplekJean en Lianné Greyling. Jean Greyling (28), ŉ bruidegom van Bloemfontein wat ŉ saal by ŉ landgoed aan die brand gesteek het nadat hulle sy troue gekanselleer het, het Donderdag in die hof om verskoning gevra, het Beeld Vrydag berig. Greyling het vroeër in die Bloemfonteinse landdroshof erken dat hy die brand op 27 Julie by die Emoya-landgoed buite Bloemfontein gestig het. Hy en sy vrou, Lianné Meyer-Bekker (nou Greyling), het die plek geboek vir hul troue, maar die troue is die dag voor die tyd gekanselleer omdat hulle na bewering nie die deposito betaal het nie. Greyling en sy vrou het later in ŉ restaurant in Bloemfontein getrou. Buks Wesrand, die eienaar van Emoya, het Donderdag in die hof gesê hoewel hy Greyling se verskoning aanvaar, kompenseer dit nie vir die verlies wat hy gely het nie. “Wat ek gedoen het, is glad nie reg nie. Dit was ’n aand van waansin. Ek wou niemand seermaak nie,” het Greyling aan die hof gesê. Hy het gesê hy het besluit om skuld te beken, want hy is ’n Christen wat sy drie stiefdogtertjies van die Here wil leer. Die verhoor is tot 25 Oktober uitgestel wanneer Greyling gevonnis gaan word. – SAPA Lees ook: Bloem-bruidegom skuldig aan brandstigting Bruidegom brand trousaal af